Gesoute akteur nou bekyk oor vrou se doodRobert Wagner en Natalie Wood in 1972. Foto: AP File Photo Die verdrinking van die aktrise Natalie Wood (43) word nou as ŉ “verdagte dood” bekyk nadat nuwe getuies na vore gekom het. Die gesoute akteur Robert Wagner (87) word intussen beskryf as ŉ “persoon van belang” rakende sy vrou se dood in 1981. Wood het op 28 November verdwyn nadat sy, Wagner en vriende op hul boot “Splendour” gekuier het terwyl hulle die Santa Catalina-eiland aan die kus van Kalifornië besoek het. Haar liggaam is die volgende dag in die water gevind. Wood se dood is aanvanklik as ŉ ongeluk bestempel, maar die saak is in 2011 heropen om te probeer vasstel of Wagner of enigiemand anders dalk ŉ rol gespeel het. Volgens die polisie het ŉ nuwe getuie na vore gekom wat glo ŉ geskree en ander geluide vanuit die egpaar se kamer op die boot gehoor het. Ander getuies het glo ŉ man en vrou sien stry op die agterkant van die boot. Wagner het egter enige betrokkenheid in sy vrou se dood ontken. Wood was saam met Wagner, die akteur Christopher Walken en die skipper op die boot. Dennis Davern, die skipper, het in 2011 aan ŉ nuusagentskap gesê hy het destyds vir die polisie gelieg tydens hul aanvanklike ondersoek en dat ŉ woordewisseling tussen Wagner en Wood tot haar dood gelei het. Wagner het nog nie op die jongste verwikkelinge kommentaar gelewer nie, maar wel in sy memoir erken dat hy en sy vrou voor haar dood baklei het. Wagner weier glo om met ondersoekers te praat sedert die saak in 2011 heropen is. Wood was bekend vir haar rolle in Miracle on 34th Street, Splendor in the Grass, Rebel Without a Cause en West Side Story.